মৌলভীবাজার, ২৪ জুন (শীর্ষ নিউজ ডটকম): নির্বাচনে কারচুপির অভিযোগে প্রতিবাদ সভার আয়োজন করায় পরাজিত চেয়ারম্যান প্রার্থী অশোক বিজয় দেবসহ তার ১৬ কর্মীর বিরুদ্ধে মামলা দায়ের করা হয়েছে। বৃহস্পতিবার  মৌলভীবাজারের কমলগঞ্জ থানায় পুলিশ বাদী হয়ে এ মামলা দায়ের করে। এর মধ্যে ৩ জনকে গ্রেফতার করে মৌলভীবাজার কারাগারে পাঠানো হয়েছে।  জানা যায়, গত ২১ জুন কমলগঞ্জ উপজেলার ৯টি ইউনিয়নের নির্বাচন অনুষ্ঠিত হয়। নির্বাচনে রহিমপুর ইউনিয়নে চেয়ারম্যান পদে ইউনিয়ন আওয়ামী লীগের সভাপতি অশোক বিজয় দেবকে পরাজিত করে ইখতেখার আহমদ বদরুল বিজয়ী হন। অশোক বিজয় দেব পরের দিন সন্ধ্যায় রহিমপুর ইউনিয়নের চৈত্রঘাট বাজারে ভোট কারচুপির অভিযোগে প্রতিবাদ সভার আয়োজন করেন। এ সময় কমলগঞ্জ থানার ওসির নেতৃত্বে পুলিশ তার ৮ সমর্থককে আটক করে এবং রাতে ৩ জনকে রেখে  ৫ জনকে থানা থেকে ছেড়ে দেয়। পরের দিন ২৩ জুন পুলিশ বাদী হয়ে পরাজিত চেয়ারম্যান প্রার্থী অশোক বিজয় দেবকে প্রধান আসামি করে আটক ৩ সমর্থকসহ ১৬ জনের নাম উল্লেখ করে দ্রুত বিচার আইনে কমলগঞ্জ থানায় একটি মামলা দায়ের করে। পরে আটককৃত ৩ জনকে মৌলভীবাজার কারাগারে পাঠানো হয়।  মামলার সত্যতা নিশ্চিত করে কমলগঞ্জ থানার অফিসার ইনচার্জ (ওসি) মো. নাজিম উদ্দিন জানান, আসামিদের গ্রেফতারের চেষ্টা চলছে।  এ প্রসঙ্গে পরাজিত চেয়ারম্যান প্রার্থী অশোক বিজয় দেব আজ শীর্ষ নিউজ ডটকমকে জানান, বিজয়ী প্রার্থী সরকারের প্রভাবশালী ব্যক্তির  ছোট ভাই। সে প্রভাবে তাকে ও তার কর্মীদেরকে পুলিশ দিয়ে হয়রানি করা হচ্ছে বলে তিনি অভিযোগ করেন।  (শীর্ষ নিউজ ডটকম/প্রতিনিধি/ওআর/শাসি/১৮.২৮ ঘ.)